CELEX: 32021D1111(01)
Language: mt
Date: 2021-10-27 00:00:00
Title: Deċiżjoni tal-Kummissjoni tas-27 ta’ Ottubru 2021 twaqqif tal-grupp ta’ esperti “Pjattaforma tad-Diżabilità” 2021/C 457 I/01

11.11.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  CI 457/1
               
            
         DEĊIŻJONI TAL-KUMMISSJONI
         tas-27 ta’ Ottubru 2021
         twaqqif tal-grupp ta’ esperti “Pjattaforma tad-Diżabilità”
         (2021/C 457 I/01)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     F’konformità mal-Artikolu 10 tat-Trattat dwar il-Funzjonament tal-Unjoni Ewropea, fid-definizzjoni u fl-implimentazzjoni tal-politika u l-azzjonijiet tagħha, l-Unjoni għandha tfittex li tiġġieled kull diskriminazzjoni, inkluża d-diskriminazzjoni bbażata fuq id-diżabilità’. F’konformità mal-Artikolu 19, il-Kunsill, filwaqt li jaġixxi unanimament f’konformità mal-proċedura leġislattiva speċjali u wara l-approvazzjoni tal-Parlament Ewropew, jista’ jieħu l-azzjoni xierqa sabiex jiġġieled id-diskriminazzjoni li tkun ibbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew it-tendenzi sesswali.
                  
               
                     (2)
                  
                  
                     Il-Konvenzjoni tan-Nazzjonijiet Uniti dwar id-Drittijiet ta’ Persuni b’Diżabilità (“il-Konvenzjoni”) (1) daħlet fis-seħħ għall-Unjoni fit-23 ta’ Jannar 2011, u hija vinkolanti fuq l-istituzzjonijiet tal-Unjoni u l-Istati Membri tagħha, f’konformità mal-kompetenzi rispettivi tagħhom.
                  
               
                     (3)
                  
                  
                     F’konformità mal-Komunikazzjoni mill-Kummissjoni intitolata Unjoni ta’ Ugwaljanza: Strateġija dwar id-Drittijiet tal-Persuni b’Diżabilità 2021–2030 (“l-Istrateġija dwar id-drittijiet tal-persuni b’diżabilità”) (2), il-Kummissjoni teħtieġ li titlob l-għarfien espert ta’ speċjalisti f’korp konsultattiv li se jissejjaħ il-Pjattaforma tad-Diżabilità.
                  
               
                     (4)
                  
                  
                     Għaldaqstant jeħtieġ li jitwaqqaf grupp ta’ esperti fil-qasam tad-diżabilità’ u li jiġu ddefiniti l-ħidmiet u l-istruttura tiegħu, f’konformità mad-Deċiżjoni tal-Kummissjoni C(2016) 3301 (3) (“ir-regoli orizzontali”).
                  
               
                     (5)
                  
                  
                     Il-Pjattaforma tad-Diżabilità jenħtieġ tgħin biex tiffaċilita l-kooperazzjoni bejn il-Kummissjoni u l-Istati Membri fl-implimentazzjoni tal-Istrateġija dwar id-Drittijiet tal-Persuni b’Diżabilità u l-Konvenzjoni, filwaqt li tirrispetta bis-sħiħ il-kompetenzi rispettivi tagħhom. Hi tenħtieġ tipprovdi forum għad-diskussjoni ta’ żviluppi ta’ politiki rilevanti fil-qasam tad-diżabilità, inkluż l-iskambju ta’ prattika tajba, u li tirrifletti d-diversità tad-diżabilità.
                  
               
                     (6)
                  
                  
                     Il-Pjattaforma tad-Diżabilità jenħtieġ tkun magħmula minn rappreżentanti ta’ livell għoli ta’ punti fokali stabbiliti fi ħdan l-amministrazzjonijiet nazzjonali għal kwistjonijiet relatati mal-implimentazzjoni tal-Konvenzjoni. Esperti mill-organizzazzjonijiet tas-soċjetà ċivili fil-livell tal-UE li jirrappreżentaw lill-persuni b’diżabbiltà, organizzazzjonijiet rilevanti oħra tas-soċjetà ċivili, kif ukoll minn fornituri ta’ servizzi għall-persuni b’diżabilità jenħtieġ li jipparteċipaw ukoll fil-ħidma tal-Pjattaforma tad-Diżabilità.
                  
               
                     (7)
                  
                  
                     Jenħtieġ jiġu stabbiliti r-regoli dwar l-iżvelar tal-informazzjoni minn membri tal-Pjattaforma tad-Diżabilità.
                  
               
                     (8)
                  
                  
                     Id-data personali jenħtieġ li tiġi pproċessata f’konformità mar-Regolament (UE) Nru 2018/1725 tal-Parlament Ewropew u tal-Kunsill (4).
                  
               IDDEĊIDIET KIF ĠEJ:
         
            Artikolu 1
            Suġġett
            Il-grupp ta’ esperti dwar id-diżabilità intitolat il-Pjattaforma tad-Diżabilità (“il-Pjattaforma”) huwa stabbilit.
         
         
            Artikolu 2
            Kompiti (5)
            
            Il-kompiti tal-Pjattaforma għandhom ikunu li:
            
                        (a)
                     
                     
                        tappoġġa l-implimentazzjoni tal-Istrateġija dwar id-Drittijiet tal-Persuni b’Diżabilità kif ukoll l-istrateġiji, il-pjanijiet jew il-politiki nazzjonali dwar id-diżabilità;
                     
                  
                        (b)
                     
                     
                        tiffaċilita l-kooperazzjoni bejn il-Kummissjoni u l-Istati Membri għal kwistjonijiet relatati mal-implimentazzjoni tal-Konvenzjoni;
                     
                  
                        (c)
                     
                     
                        tassisti lill-Kummissjoni fit-tħejjija ta’ inizjattivi ta’ politika jew proposti leġiżlattivi fil-qasam tad-diżabilità;
                     
                  
                        (d)
                     
                     
                        tistabbilixxi kooperazzjoni u koordinazzjoni bejn il-Kummissjoni u l-Istati Membri u l-partijiet ikkonċernati dwar kwistjonijiet relatati mal-implimentazzjoni tal-leġiżlazzjoni, il-programmi u l-politiki tal-Unjoni fil-qasam tad-diżabilità;
                     
                  
                        (e)
                     
                     
                        twassal għal skambju ta’ esperjenza u prattika tajba fil-qasam tad-diżabilità.
                     
                  
         
            Artikolu 3
            Konsultazzjoni
            Il-Kummissjoni tista’ tikkonsulta l-Pjattaforma dwar kwalunkwe kwistjoni relatata mal-iżvilupp tal-politiki u l-leġiżlazzjoni tal-Unjoni li timplimenta l-Istrateġija dwar id-Drittijiet tal-Persuni b’Diżabilità u l-Konvenzjoni.
         
         
            Artikolu 4
            Sħubija
            
               1.   Il-membri għandhom ikunu l-awtoritajiet tal-Istati Membri maħtura bħala punti fokali għall-implimentazzjoni tal-Konvenzjoni, kif ukoll organizzazzjonijiet tas-soċjetà ċivili fil-livell tal-UE li jirrappreżentaw lill-persuni b’diżabilità, organizzazzjonijiet rilevanti oħra tas-soċjetà ċivili, kif ukoll fornituri ta’ servizzi għall-persuni b’diżabilità.
            
            
               2.   Il-membri għandhom jinnominaw ir-rappreżentanti tagħhom (rappreżentant wieħed ta’ livell għoli u rappreżentant alternattiv wieħed kull wieħed) u għandhom ikunu responsabbli biex jiżguraw li r-rappreżentanti tagħhom jipprovdu livell għoli ta’ għarfien espert.
            
            
               3.   Il-membri tal-organizzazzjonijiet li ma jkunux għadhom jistgħu jikkontribwixxu b’mod effettiv għad-deliberazzjonijiet tal-Pjattaforma, li, fl-opinjoni tad-Direttorat Ġenerali tal-Kummissjoni għall-Impjiegi u l-Affarijiet Soċjali u l-Inklużjoni (“DĠ EMPL”) ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea jew li jirriżenjaw, ma għandhomx jibqgħu jagħmlu parti mil-laqgħat tal-Pjattaforma u jistgħu jiġu sostitwiti għall-bqija tal-mandat tagħhom.
            
         
         
            Artikolu 5
            Il-proċess tal-għażla għall-membri tal-Pjattaforma
            
               1.   L-awtoritajiet tal-Istati Membri għandhom jinħatru bi stedina diretta.
            
            
               2.   L-għażla tal-membri tal-organizzazzjonijiet tal-Pjattaforma msemmija fl-Artikolu 4.1 għandha ssir permezz ta’ sejħa pubblika għall-applikazzjonijiet li tiġi ppubblikata fir-Reġistru tal-gruppi ta’ esperti tal-Kummissjoni u entitajiet oħra simili (“ir-Reġistru tal-gruppi ta’ esperti”). Barra minn hekk, is-sejħa għall-applikazzjonijiet tista’ tiġi ppubblikata permezz ta’ mezzi oħra, inkluż fuq siti web apposta (6). Is-sejħa għall-applikazzjonijiet għandha turi b’mod ċar il-kriterji tal-għażla li jinkludu l-livell ta’ għarfien espert neċessarju u l-interessi li għandhom ikunu rappreżentati rigward ix-xogħol li jrid jitwettaq u l-indikazzjoni ta’ żmien ta’ kariga fl-uffiċċju. L-iskadenza minima għall-applikazzjonijiet għandha tkun ta’ erba’ ġimgħat.
            
            
               3.   Il-membri tal-organizzazzjonijiet għandhom jinħatru mid-Direttur Ġenerali tad-DĠ EMPL minn fost applikanti b’kompetenzi fl-oqsma msemmija fl-Artikoli 2 u 3 u li jkunu wieġbu għas-sejħa pubblika għall-applikazzjonijiet. Huma għandhom jibqgħu fil-kariga sakemm jiġu sostitwiti jew sa tmiem il-mandat tagħhom. Il-mandat tagħhom jista’ jiġġedded.
            
            
               4.   Ir-reġistrazzjoni fir-Reġistru ta’ Trasparenza hija meħtieġa biex jinħatru l-organizzazzjonijiet bħala membri.
            
         
         
            Artikolu 6
            Presidenza
            Il-Pjattaforma għandha tiġi preseduta minn rappreżentant tal-DĠ EMPL.
         
         
            Artikolu 7
            Funzjonament
            
               1.   Bi qbil mar-regoli orizzontali, il-Pjattaforma għandha taħdem fuq it-talba tad-DĠ EMPL (7).
            
            
               2.   Fil-prinċipju, il-laqgħat tal-Pjattaforma għandhom isiru fil-bini tal-Kummissjoni jew online.
            
            
               3.   Id-DĠ EMPL għandu jipprovdi s-servizzi tas-segretarjat. Jistgħu jiġu mistiedna li jattendu l-laqgħat tal-Pjattaforma u tas-sottogruppi tagħha uffiċjali tal-Kummissjoni minn dipartimenti oħrajn li jkollhom interess fil-proċedimenti.
            
            
               4.   Bi ftehim mad-DĠ EMPL, b’maġġoranza sempliċi tal-membri tiegħu, il-Pjattaforma għandha tiddeċiedi li tiftaħ il-laqgħat tagħha għall-pubbliku.
            
            
               5.   Il-minuti tad-diskussjoni ta’ kull punt fuq l-aġenda u tal-opinjonijiet mogħtija mill-Pjattaforma għandhom ikunu siewja u sħaħ. Il-minuti għandu jħejjihom is-segretarjat taħt ir-responsabbiltà tal-President.
            
            
               6.   Il-Pjattaforma għandha tadotta l-opinjonijiet, ir-rakkomandazzjonijiet jew ir-rapporti tagħha b’kunsens. Jekk tittieħed votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra jew li jkunu astjenew għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, ir-rakkomandazzjonijiet jew ir-rapporti.
            
         
         
            Artikolu 8
            Sottogruppi
            
               1.   Id-DĠ EMPL jista’ jistabbilixxi sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mid-DĠ EMPL. Is-sottogruppi għandhom jaħdmu f’konformità mar-regoli orizzontali u jirrapportaw lura lill-Pjattaforma. Dawn għandhom jiġu xolti malli jintlaħaq l-għan tal-mandat tagħhom.
            
            
               2.   Il-membri tas-sottogruppi li ma jkunux membri tal-Pjattaforma għandhom jintgħażlu permezz ta’ sejħa pubblika għall-applikazzjonijiet, b’konformità mal-Artikolu 5 u mar-regoli orizzontali (8).
            
         
         
            Artikolu 9
            Esperti mistiedna
            Id-DĠ EMPL jista’ jistieden esperti b’kompetenza speċifika dwar suġġett fuq l-aġenda biex jieħdu sehem fil-ħidma tal-Pjattaforma jew tas-sottogruppi tagħha fuq bażi ad hoc.
         
         
            Artikolu 10
            Osservaturi
            
               1.   Individwi li jaġixxu f’kapaċità personali, organizzazzjonijiet tas-soċjetà ċivili u entitajiet pubbliċi għajr l-awtoritajiet tal-Istati Membri, inkluż minn pajjiżi kandidati u mill-Iżlanda, il-Liechtenstein u n-Norveġja jistgħu jingħataw status ta’ osservatur, f’konformità mar-regoli orizzontali, bi stedina diretta.
            
            
               2.   L-organizzazzjonijiet u l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
            
            
               3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-Pjattaforma u jipprovdu l-għarfien espert. Madankollu, ma għandhomx ikollhom id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew ta’ pariri tal-Pjattaforma u s-sottogruppi tagħha.
            
         
         
            Artikolu 11
            Regoli ta’ proċedura
            Fuq proposta mid-DĠ EMPL u bi qbil miegħu, il-Pjattaforma għandha tadotta r-regoli ta’ proċedura tagħha b’maġġoranza sempliċi tal-membri tagħha, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali (9).
         
         
            Artikolu 12
            Is-segretezza professjonali u t-trattament ta’ informazzjoni klassifikata
            Il-membri tal-Pjattaforma u r-rappreżentanti tagħha, kif ukoll l-esperti u l-osservaturi mistiedna, għandhom jikkonformaw mal-obbligi tas-segretezza professjonali li skont it-Trattati u r-regoli ta’ implimentazzjoni tagħhom, japplikaw għall-membri kollha tal-istituzzjonijiet u l-persunal tagħhom, u mar-regoli tal-Kummissjoni dwar is-sigurtà fir-rigward tal-protezzjoni tal-informazzjoni kklassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (10) u 2015/444 (11). F’każ li dawn l-obbligi ma jiġux irrispettati, il-Kummissjoni tista’ tieħu l-miżuri xierqa kollha.
         
         
            Artikolu 13
            Trasparenza (12)
            
            
               1.   Il-Pjattaforma u s-sottogruppi tagħha għandhom jiġu rreġistrati fir-Reġistru tal-gruppi ta’ esperti.
            
            
               2.   Rigward il-kompożizzjoni tal-Pjattaforma u tas-sottogruppi tagħha, għandha tiġi ppubblikata d-data li ġejja fir-Reġistru tal-gruppi ta’ esperti:
               
                           —
                        
                        
                           l-ismijiet tal-awtoritajiet tal-Istati Membri;
                        
                     
                           —
                        
                        
                           l-ismijiet tal-organizzazzjonijiet membri;
                        
                     
                           —
                        
                        
                           l-ismijiet tal-osservaturi, inkluż l-isem tal-awtoritajiet tal-pajjiżi terzi.
                        
                     
            
               3.   Id-dokumenti rilevanti kollha, inkluż l-aġendi, il-minuti u s-sottomissjonijiet tal-parteċipanti, għandhom ikunu disponibbli jew fir-Reġistru tal-gruppi ta’ esperti jew permezz ta’ link mir-Reġistru għal sit web dedikat, fejn ikun hemm din l-informazzjoni. L-aċċess għal siti web iddedikati ma għandux ikun sottomess għal reġistrazzjoni tal-utent jew għal restrizzjoni oħra. B’mod partikolari, l-aġenda u dokumenti rilevanti oħra ta’ kuntest, għandhom jiġu ppubblikati fi żmien xieraq qabel il-laqgħa, u wara dan, il-minuti għandhom jiġu ppubblikati f’waqthom. L-eċċezzjonijiet għall-pubblikazzjoni għandhom jiġu provduti biss meta l-iżvelar ta’ xi dokument ikun idgħajjef il-protezzjoni ta’ interess pubbliku jew privat kif iddefinit fl-Artikolu 4 tar-Regolament (KE) Nru 1049/2001 (13).
            
         
         
            Artikolu 14
            Spejjeż tal-laqgħat
            
               1.   Il-parteċipanti fl-attivitajiet tal-Pjattaforma u tas-sottogruppi tagħha ma għandhomx jitħallsu għas-servizzi li joffru.
            
            
               2.   L-ispejjeż tal-ivvjaġġar u tas-sussistenza tal-parteċipanti fl-attivitajiet tal-Pjattaforma u tas-sottogruppi tagħha għandhom jiġu rimborżati mill-Kummissjoni. Ir-rimborż għandu jsir f’konformità mad-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
            
         
         
            Artikolu 15
            Applikabbiltà
            Din id-Deċiżjoni għandha tapplika sal-31 ta’ Diċembru 2030.
         
         
            Magħmul fi Brussell, is-27 ta’ Ottubru 2021
            
               
                  Għall-Kummissjoni
               
               Helena DALLI
               
                  Membru tal-Kummissjoni
               
            
         
         
            (1)  ĠU L 23, 27.1.2010, p. 35.
         
            (2)  COM(2021) 101 finali.
         
            (3)  Id-Deċiżjoni tal-Kummissjoni C(2016)3301 tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.
         
            (4)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
         
            (5)  Din il-lista tista’ tiġi adattata kif meħtieġ, f’konformità mar-regoli orizzontali.
         
            (6)  https://ec.europa.eu/social/main.jsp?catId=1137&langId=mt
         
            (7)  Ara l-Artikolu 13.1 tar-regoli orizzontali.
         
            (8)  Ara l-Artikoli 10 u 14.2 tar-regoli orizzontali.
         
            (9)  Ara l-Artikolu 17 tar-regoli orizzontali.
         
            (10)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
         
            (11)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
         
            (12)  Individwi li ma jixtiqux li isimhom jiġi żvelat jistgħu jressqu talba lid-DĠ responsabbli għal deroga minn din ir-regola. Għandha tingħata deroga fejn ikun ġustifikat għal raġunijiet leġittimi konvinċenti fir-rigward tas-sitwazzjoni speċifika tal-individwu, b’mod partikolari fejn l-iżvelar ta’ isem l-esperti jista’ jipperikola s-sigurtà jew l-integrità tagħhom.
         
            (13)  Dawn l-eċċezzjonijiet huma maħsuba biex jipproteġu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri tal-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.